กรุงเทพประกันชีวิตกำไรพุ่ง57%
กรุงเทพประกันชีวิตล่ำซำกำไรปี 52 พุ่งพรวด 57.73% ผลรายได้ท่วม
24 ก.พ. 2553

กรุงเทพประกันชีวิตล่ำซำกำไรปี 52 พุ่งพรวด 57.73% ผลรายได้ท่วม
นายชาญ วรรธนะกุล กรรมการผู้จัดการใหญ่กรุงเทพประกันชีวิต(BLA) เปิดเผยว่า ปี 2552 มีผลกำไรสุทธิ 1,185.69 ล้านบาทเทียบกับระยะเวลาเดียวกันของปี 2551 มีผลกำไรสุทธิ 751.73 ล้านบาท เพิ่มขึ้นเป็นจำนวน 433.96 ล้านบาท หรือเพิ่มขึ้น ะ 57.73% 
ทั้งนี้ สาเหตุที่สำคัญจาก รายได้รวมในปี 2552 เพิ่มขึ้นมาอยู่ที่ 2.26 หมื่นล้านบาท หรือเพิ่มขึ้นจำนวน 5,825.08 ล้านบาท เมื่อเทียบกับปี 2551 ที่มีรายได้รวมเพียง 1.68 หมื่นล้านบาท ซึ่งเป็นผลมาจากรายได้ทุกประเภทเพิ่มขึ้น แยกเป็นรายได้จากเบี้ยประกันภัยรับสุทธิ เพิ่มขึ้น 4,899.95 ล้านบาท รายได้จากการลงทุนสุทธิ เพิ่มขึ้น 330.01 ล้านบาท กำไรจากการลงทุนในหลักทรัพย์เพิ่มขึ้น 594.54 ล้านบาท และ รายได้อื่นเพิ่มขึ้น .575 ล้านบาท
นายชาญ เปิดเผยว่า สำหรับค่าใช้จ่าย ส่วนใหญ่ใช้ไปสำหรับการรับประกันภัยมีจำนวน 1.99 หมื่นล้านบาท เพิ่มขึ้น 5,110.75 ล้านบาท อาทิ การจัดสรรสำรองเป็นเงินสำรองประกันชีวิต 1.16 หมื่นล้านบาท เพิ่มขึ้น 52% ตามด้วยเงินจ่ายตามกรมธรรม์ประกันภัยให้กับลูกค้าที่เกิดขึ้นระหว่างปี 5,437.18 ล้านบาท เพิ่มขึ้น 10.38% จ่ายค่าจ้างและค่าบำเหน็จให้กับตัวแทน 2,501.52 ล้านบาท เพิ่มขึ้น 25.99%
ทั้งนี้ เห็นสมควรเสนอที่ประชุมสามัญผู้ถือหุ้นพิจารณาอนุมัติจัดสรรกําไรสุทธิเป็นทุนสํารองตามกฎหมายประจำปี 2552 จำนวน 44.9 ล้านบาท และอนุมัติจ่ายเงินปันผล จำนวน 180 ล้านบาท หรือคิดเป็นอัตราหุ้นละ 0.15 บาทต่อหุ้น เมื่อรวมกับเงินปันผลระหว่างกาลที่จ่ายไปแล้ว จำนวน 180 ล้านบาท หรืออัตราหุ้นละ 0.15 บาทต่อหุ้น คิดเป็นเงินปันผลจ่าย รวมทั้งสิ้น 360 ล้านบาท หรือคิดเป็นอัตราหุ้นละ 0.30 บาทต่อหุ้น โดยบริษัทได้กำหนดรายชื่อผู้ถือหุ้นที่มีสิทธิในการรับเงินปันผล ในวันที่ 13 พ.ค.2553 และจะปิดสมุดทะเบียนพักการโอนหุ้นในวันที่ 14 พ.ค. 2553.